text: Karl sprang i faldskærm på sin 100 års fødselsdag: Nu får Hans Pilgaard tips til at holde sig ligeså frisk
  24 september 2016 kl. 06.02
  100 år er ingen alder. Det er Karl Christensen et levende bevis på. Han fejrede sin 100 års fødselsdag med et faldskærmsudspring, og her udlever han endnu en drøm på besøg hos Hans Pilgaard i Hvem vil være millionær?
  
  100-årige Karl Christensen bor alene i sit rækkehus i Brørup, og han er så frisk, at han klarer langt det meste selv. Han kører selv sin bil til og fra kortspil med vennerne, og han laver sin mad selv.
  Og så er der lidt mere krudt i ham end i de fleste andre i den alder.
  I 100 års fødselsdagsgave ønskede Karl Christensen sig et faldskærmsudspring af sin familie. Det fik han, og den 30. juli i år kunne man se et 100 år gammelt flyvende objekt over flyvepladsen ved Ejstrupholm. Det var Karl Christensen, der sprang ud og landede uden problemer.
  - Det var mest for sensationens skyld at jeg sprang, fortæller Karl Christensen til TV SYDs weekendmagasin Sørens om søndagen. Han har med egne ord ellers hidtil levet et anonymt liv.
  Men drømmene kender ingen alder, og med begge ben på jorden igen kunne Karl Christensen i juli afsløre at næste store drøm var at møde Hans Pilgaard og være med i ”Hvem vil være millionær?”.
  Foreløbigt har han fået afslag på at være med som quizdeltager. Men holdet bag programmet har i stedet inviteret ham til at være en del af publikum og her fik han lov til at møde programmets vært Hans Pilgaard.
  Det blev til et underholdende møde, hvor Karl Christensen nåede at overraske Hans Pilgaard flere gange, - ikke mindst da han skulle forsøge at gætte Hans Pilgaards alder.
  Samtidig fik Hans Pilgaard gode råd med på vejen til et lang, godt liv.
  - Man skal se positivt på det hele, lød det bl.a. fra Karl Christensen.
  Når man spørger dybere ind til årsagen til det lange liv, står det klart, at det ikke er lægens anbefalinger, der har stået først for.
  - Jeg spiser aldrig grøntsager, siger Karl Christensen og afslører samtidig, at han hader motion.
  Karl er i det hele taget ikke i tvivl, om at en del af hemmeligheden ved at blive gammel er ikke at brokke sig.
  - Næh, så skal det være alvorligt, siger Karl Christensen, der har arbejdet som automekaniker det meste af sit liv.
  - Brokkeri slider på helbredet, og jo mere postitiv du er, jo bedre går det, siger han.
  Karl Christensen var i 62 år gift med Misse, som døde for fire år siden.
  Se hele udsendelsen fra TV her eller nyd det på den store skærm søndag kl. 19.30.
  
  
  